A. Belousovová, podpredsedníčka NR SR: (2007-09-12):
I. Valentovič, minister zdravotníctva SR: Vážená pani podpredsedníčka, vážené dámy, vážení páni, na úvod mi dovoľte, aby som sa poďakoval všetkým, ktorí sa prihlásili do rozpravy, ako aj tým, ktorí vystúpili s faktickými poznámkami. Musím teda úprimne konštatovať, že som netušil, koľko odborníkov sa nachádza v parlamente Slovenskej republiky na oblasť zdravotníctva. Nemôžem a nechcem reagovať na všetko, samozrejme, čo tu bolo povedané, nakoľko priznám sa, že nerád by som zosmiešňoval niektorých kolegov, nakoľko nemajú ani základné znalosti o tom, aká legislatíva dnes funguje. Takže napriek tomu, že je tu zvykom zosmiešňovať, ja sa tomu vyhnem. V prvom rade by som chcel povedať, že ten legislatívny návrh, ktorý sme dneska prerokovávali, nezakazuje zdravotným poisťovniam vytvárať zisk, neruší pluralitný systém zdravotného poistenia a ani občanom neodopiera slobodnú voľbu zdravotnej poisťovne. Toto všetko myslím si, že vysvetľuje časť tých pripomienok, ktoré boli v rozprave, alebo faktických pripomienok. Ak by som mohol zopakovať, návrh zákona rieši použitie kladného hospodárskeho výsledku, znižuje správny fond zdravotných poisťovní zo 4 na 3 % a zabraňuje kupčeniu s poistnými kmeňmi zdravotných poisťovní. Pokiaľ v diskusii odzneli iné motívy, pravdepodobne to bolo spôsobené tým, že sa poslanci nedostatočne oboznámili s predloženým návrhom. (Smiech v sále.) Viete, ťažko sa mi reaguje na ľudí a myslím si, že tá poznámka pána poslanca Valockého o eseročke chrániacej záujmy určitej skupiny ľudí asi bude celkom pravdivá, lebo sa mi ťažko reaguje na ľudí, ktorí prirovnávajú občana Slovenskej republiky k autám, ale neviem k akým značkám, čo sa týka poistenia. Čo sa týka rušenia plurality, ešte sa vrátim k tomu. Neviem, prečo by úprava použitia zisku mala rušiť pluralitu zdravotného poistenia. Myslím si, že aj v minulosti existovali zdravotné poisťovne aj neštátne, by som ich nazval, ani nie priamo súkromné, ktoré pôsobili na trhu zdravotného poistenia, neboli akciovými spoločnosťami a nemohli tvoriť zisk. Boli to neziskové organizácie. Ešte dve také malé poznámky. Spomínal sa tu rating zdravotných poisťovní a zároveň Maďarsko a jeho cesta do budúcnosti. Myslím si, že  tieto dve veci so sebou dosť súvisia, pretože obidve v podstate prezentuje určitá organizácia, ktorá je na Slovensku. Chcem len povedať jednu vec, otvorte si stránku tejto organizácie a zistíte, že Maďarsko vôbec nechystá súkromné zdravotné poisťovne. Tam sa to skutočne dozviete. Takže to je len taký maličký rozdiel oproti dnešnému stavu. A ešte jednu poznámku. Chcel by som upozorniť na minulotýždňové stretnutie Asociácie dodávateľov liekov a zdravotníckych pomôcok, ktoré sa uskutočnilo minulý štvrtok v Kyjeve, kde celý liekový reťazec konštatoval, a nie preto, že by mali zisky, to sa zase môžete dočítať v Zdravotníckych novinách, celý liekový reťazec konštatoval, aký význam malo zníženie DPH na lieky a aký význam malo zníženie cien o 6,6 %  od 1. apríla. (Reakcie z pléna.) No, veď ja vám hovorím, pokojne si to prečítajte. Našťastie tam boli všetci novinári, čiže je úplne jedno, čo v tejto chvíli poviete, pretože tí novinári tam počuli, videli grafy a videli, aký je vývoj v liekovej politike. Ako ušetrili zdravotné poisťovne na zníženej DPH. Tie peniaze, pokiaľ si ich nezoberú ako zisk, budú môcť použiť na zdravotnú starostlivosť. A ešte jeden rozdiel. Ešte by som chcel zareagovať na jednu vec. Pre vás zisk miliarda, dve miliardy, to je motivácia. Pre mňa zisk jedna miliarda je cirka 4-tisíc korún každej sestre na výplatu každý mesiac. Ďakujem. (Potlesk.)